Distinguished Service Order

**Distinguished Service Order** (DSO) er en britisk militær dekorasjon tildelt offiserer. Utmerkelsen ble tildelt for personlig tapperhet i strid eller fremragende ledelse av militære enheter, vanligvis i strid. Fra 1993 tildeles den for kun for lederskap.

## Bakgrunn og utvikling
Ordenen ble innstiftet av dronning Victoria den 6. september 1886. Den skulle belønne offiserer av lavere grad for innsats i krig. Tidligere var Distinguished Conduct Medal innstiftet med tanke på sersjanter, korporaler og menige. Ordenen fikk én klasse. Et medlem kalles *companion*. Innehavere av utmerkelsen kan tilføye bokstavene *DSO* etter navnet sitt.

Ordenen ble tildelt for heltemot i strid, så vel som for fortjenstfull innsats ellers. Under første verdenskrig ble det innskjerpet at tildeling skulle skje for krigsinnsats. Fra 1918 kunne den også tildeles offiserer i Royal Air Force, fra 1943 av også tjenestegjørende offiserer i handelsflåten og Home Guard. Fram til 1943 ble den tildelt offiserer som var nevnt i dagsordren (Mentioned in Despatches).

I 1993 ble reglene for tildeling endret og ordenen tildeles etter dette bare for lederskap. Alle offiserer kan komme i betraktning uavhengig av grad. Conspicuous Gallantry Cross (CGC) overtok da som tapperhetsutmerkelse.

## Ordenstegn
Ordenstegnet består av et hvitemaljert gullkors med utsvingte korsarmer. En laurbærkrans med en gullkrone på rødemaljert felt er plassert i korsmidten. Reversen har regjerende monarks monogram i stedet for kronen. Korset er 25 mm bredt.

Ordenstegnet er opphengt i  et rødt bånd med blå kanter. Ved gjentatt tildeling til samme person utstyres båndet med barrer med kronemotiv. På båndstripen markeres dette med en sølvrose.

## Tildeling
Tildeling skjer etter innstilling fra Storbritannias forsvarsminister eller regjeringen i samvelderikene der ordenen benyttes.  Ordenen kan tildeles utenlandske offiserer som tjenestegjør sammen med britiske styrker.

## Referanser


## Kilder
*Clarke, John D.: *Gallantry Medals and Decorations of the World*, Barnsley: Leo Cooper, 2001. ISBN 0-85052-783-X
*De-la-Noy, Michael: *The Honours System*, London: Allison & Busby, 1985. ISBN 0-85031-614-6
*Duckers, Peter: *British Military Medals: A Guide for the Collector and Family Historian*, Barnsley: Pen and Sword, 2009, s. 109. ISBN 978-1-84415-960-4
*Galloway, Peter: «United Kingdom»,  i Guy Stair Sainty og Rafal Heydel-Mankoo: *World Orders of Knighthood and Merit*, andre bind, Buckingham: Burke's Peerage & Gentry, 2006, s. 1695–1700. ISBN 0-9711966-7-2

## Litteratur
*Hearns, Doug V. P.: *Companions of the Distinguished Service Order, 1920–2006. Army Awards. Part 1*, Uckfield: Naval & Military Press, 2011. ISBN 1-845749-31-6
*Hearns, Doug V. P.: *Companions of the Distinguished Service Order, 1920–2006. Army Awards. Part 2*, Uckfield: Naval & Military Press, 2011.  ISBN 1-845749-31-6
*Hearns, Doug V. P.: *Companions of the Distinguished Service Order, 1920–2006. Army Awards. Part 3*, Uckfield: Naval & Military Press, 2011.  ISBN 1-845749-31-6
*Hearns, Doug V. P.: *Companions of the Distinguished Service Order, 1920–2006. Air Awards*, Uckfield: Naval & Military Press, 2011.  ISBN 978-1-78151-963-9
*Hearns, Doug V. P.: *Companions of the Distinguished Service Order, 1920–2006. Naval and Marine Awards. Part 3*, Uckfield: Naval & Military Press, 2012.  ISBN 978-1-78151-966-0